אשר שמידט

אשר שמידט (5 בספטמבר 1955 – 28 בנובמבר 2023) היה כימאי פיזיקלי ישראלי ופרופסור בפקולטה לכימיה ע"ש שוליך בטכניון. נודע כמומחה לתהודה מגנטית גרעינית.

 ביוגרפיה 
אשר שמידט נולד וגדל בתל אביב, בנם של גניה ושלמה שמידט, והוא נקרא על שם סבו שנרצח ב.

למד לתואר ראשון בכימיה באוניברסיטה העברית בירושלים, אותו השלים ב-1980. לאחר מכן עבר למכון ויצמן למדע, ולמד לתואר שני, שעסק ברעש במערכות דיסיפטיביות, בהנחיית פרופ' איתמר פרוקצ'יה. את לימודי התואר השלישי ביצע בהנחיית פרופ' שמעון וגה. עבודתו הדוקטורט שלו, שהוגשה ב-1989, עסקה בספקטרוסקופיית תהודה מגנטית גרעינית סטטית ודינמית המבוססת על המילטוניאנים תלויים בזמן. בסיומה יצא שמידט לארצות הברית וביצע מחקר בתר-דוקטורט בהנחיית פרופ' ג'ייקוב שפר.

ב-1994 הצטרף כחבר סגל לפקולטה לכימיה בטכניון. ב-2021 מונה לפרופסור מן המניין וב-2023, חודשים אחדים לפני פטירתו, יצא לגמלאות.

לאורך השנים כיהן שמידט כראש המחלקה לכימיה פיזיקלית ואנליטית, עמד בראש המרכז לחקר הכימיה בטכניון והיה שופט בבית הדין המשמעתי לסטודנטים. הוא היה היוזם של השתתפות נבחרת ישראל באולימפיאדה הבינלאומית לכימיה והיה מלווה הנבחרת בנסיעותיה לקוריאה הדרומית ולבריטניה.

שמידט היה חבר סגל אורח באוניברסיטת וושינגטון בסנט לואיס ובסורבון. בשנים 1994–1997 כיהן כחבר סגל נלווה באוניברסיטת קונטיקט.

 מחקר 
מחקרו של שמידט התמקד בזיהוי הקשר בין מבנה ותפקוד במערכות כימיות מגוונות ברמה המולקולרית, כולל אתרי פעולה של אנזימים כמטרות לעיכוב, אתרי פני שטח של חומרים שבהם מתרחשים תהליכי ספיחה-קטליזה, וממשקים הטמונים בתרכיבים ביומינרליים או ביומימטיים, שבהם מותאמים תכונות ותפקודים מקרוסקופיים.

מחקרו הוביל לתכנון של אנטיביוטיקה ולחקר ריאקטיביות של פני השטח, והראה כי אתרי קשר ספציפיים נמצאים על פני שטח אמורפיים של חומרים מזכוכית סיליקה או חומרים מבוססי פחמן עם שטח פנים גבוה. הוא חקר חומרים מרוכבים ביומינרליים וביומימטיים וזיהה ממשקים ביואורגניים וסגרים המולקולריים בתוך מטריצות אמורפיות וגבישיות, תוך גילוי האופן שבו הם משפיעים על דרכי ההיווצרות ומווסתים את התכונות המקרוסקופיות הנובעות מהם. הוא פיתח גם שיטה לתכנון ויישום מנגנונים לתמרון קוהרנטי אשר גוברים על הממוצעים של המילטוניאנים מחזוריים התלויים בזמן (MAS).

עבודתו האחרונה התמקדה בפענוח מנגנונים המיושמים על ידי מולקולות קטנות לשליטה בתהליכי התגבשות, התכה והתקרשות מחדש של סידן פחמתי, שהם תהליכים קריטיים בעלי חשיבות בסיסית וטכנולוגית. הוא שיתף פעולה עם קבוצות רבות בישראל, גרמניה, צרפת, קנדה, ארצות הברית, אוסטרליה ויפן, וכן עם קבוצות שונות בטכניון.

 חיים אישיים 
שמידט היה נשוי לצוקית, אשת חינוך, ולהם בן, בת ונכדים. התגורר באחוזת שמואל שבחיפה.

נפטר ממחלת הסרטן בגיל 68 ונטמן בבית העלמיון ירקון בתל אביב.

 מאמרים נבחרים 
 Schmidt, A., Vega, S. The Floquet theory of nuclear magnetic resonance spectroscopy of single spins and dipolar coupled spin pairs in rotating solids. The Journal of Chemical Physics, 96(4), 2655-2680 (1992).
 Schmidt, A., Vega, S. NMR line shape analysis for two-site exchange in rotating solids. The Journal of Chemical Physics, 87(12), 6895-6907 (1987).
 Feng, Y., Schmidt, A., Weiss, R.A. Compatibilization of polymer blends by complexation. 1. spectroscopic characterization of ion–amide interactions in ionomer/polyamide blends. Macromolecules, 29(11), 3909-3917 (1996).
 Yaacobi-Gross, N., Soreni-Harari, M., Zimin, M., Kababya, S., Schmidt, A., Tessler, N. Molecular control of quantum-dot internal electric field and its application to CdSe-based solar cells. Nature Materials, 10(12), 974-979 (2011).
 McDowell, L.M., Schmidt, A., Cohen, E.R., Studelska, D.R., Schaefer, J. Structural constraints on the ternary complex of 5-enolpyruvylshikimate-3-phosphate synthase from rotational-echo double-resonance NMR. Journal of Molecular Biology, 256(1), 160-171 (1996).
 Akiva-Tal, A., Kababya, S., Balazs, Y.S., Glazer, L., Berman, A., Sagi, A., Schmidt A. In situ molecular NMR picture of bioavailable calcium stabilized as amorphous CaCO3 biomineral in crayfish gastroliths. Proceedings of the National Academy of Sciences, 108(36), 14763-14768 (2011).
 Kababya, S., Gal, A., Kahil, K., Weiner, S., Addadi, L., Schmidt, A. Phosphate–water interplay tunes amorphous calcium carbonate metastability: Spontaneous phase separation and crystallization vs stabilization viewed by solid state NMR. Journal of the American Chemical Society, 137(2), 990-998 (2015).
 Schmidt, A., Smith, S.O., Raleigh, D.P., Roberts, J.E., Griffin, R.G., Vega, S. Chemical exchange effects in the NMR spectra of rotating solids. The Journal of Chemical Physics, 85(8), 4248-4253 (1986).
 הערות שוליים 

קטגוריה:כימאים ישראלים
קטגוריה:סגל הטכניון: כימיה
קטגוריה:חיפה: אישים
קטגוריה:אחוזת שמואל: אישים
קטגוריה:ישראלים שנולדו ב-1955
קטגוריה:ישראלים שנפטרו ב-2023